OŠ PETRA HEKTOROVIĆA STARI GRAD

Obala dr. Franje Tuđmana 1

KLASA: 602-02/19-01/03

URBROJ: 2128-26-01-19/1

U Starom Gradu, 27. rujna 2019.

**IZVJEŠĆE O REALIZACIJI GODIŠNJEG PLANA I PROGRAMA RADA ŠKOLE ZA ŠKOLSKU GODINU 2018./2019.**

####  PODACI O UPISNOM PODRUČJU

Osnovna škola Petra Hektorovića u Starom Gradu je središnja škola. Pohađaju je učenici s područja grada Starog Grada te mjesta: Rudine, Selca, Vrbanj i Dol. Učenici iz Dola i Vrbanja od I – IV. razreda pohađali su nastavu u svojim mjestima u po dva kombinirana razredna odjela u Vrbanju i jedan u Dolu (trokombinacija) , a od V. – VIII. razreda u matičnoj školi u Starom Gradu. Svi učenici izvan gradskog područja prevozili su se do škole u Starom Gradu autobusom u organizaciji JP «Čazmatrans. Dio učenika-iz Selaca i Vrbanja stizao je u školu u kategoriji vlastitog prijevoza.

Ukupno smo brojili 188 učenika: 99 u razrednoj nastavi (matična škola 74; PO Dol 7; PO Vrbanj 21)
71 učenik u predmetnoj nastavi te 4 učenika u posebnom razrednom odjelu.

#### UNUTRAŠNJI ŠKOLSKI PROSTORI I ŠKOLSKI OKOLIŠ

Budući je školska zgrada dosta stara, ulagali smo napore u održavanje postojećeg stanja. Najveći dio adaptacijskih radova izveden je na postavljanju internetske infrastrukture kako bi mogli prići sustavu e dnevnika, nadajući se istovremeno da će ista infrastruktura olakšati "uključivanje" Carneta u sustav-što na kraju nije potvrdilo naša nadanja. Proces uključivanja Carneta prilično je kompliciran i odvija se u PET faza od kojih su sve-osim dovođenja optičkog kabela do zida škole na sjevernoj strani bile prepuštene Školi, kako u iznalaženju "majstora", tako i u djelomičnom financiranju realizacije pojedinih faza.

Nacrt projekta trajnog rješenja okoliša škole koji bi financirao Grad, a koji bi bio usklađen s arhitektonskim rješenjima Nove rive i Tvrdalja na žalost nije doživio svoju realizaciju. Ideja je, naime, bila još prije dvije godine obilježiti jubilej 110. godišnjice izgradnje školske zgrade s pomno uređenim okolišem. Već sada sumnjamo da će do toga doći u skorije vrijeme, no, nešto će se morati napraviti jer je crvena pipa prilično reducirala broj palmi u mjestu, dvije sa zapadne strane škole su već posječene-ostale, s južne strane su također zaražene pa je za očekivati da će i one biti odrezane. U tom smislu trebat će se ozbiljnije pozabaviti izgledom našeg okoliša.

 Područne škole nisu vlasništvo osnivača. One su, zaslugom naših učiteljica vrlo lijepo uređene i dobro opremljene

 Škola ima školsku knjižnicu s knjižnim fondom koji uglavnom zadovoljava potrebe za školskom lektirom. U okviru svojih mogućnosti škola ulaže napore u obnovi knjižnog fonda knjižnice.

**MATERIJALNI UVJETI**

Sve investicije prošle godine bile su usmjerene na opremu učionica pa smo, u kombinaciji sa sredstvima dodijeljenim od strane Grada, Osnivača i Ministarstva opremali učitelje i učenike potrebnim pomagalima, uglavnom kompjutorima i projektorima. Broj kompjutora u školi povećao se na 41, a broj projektora na 14. Najveća investicija, zahvaljujući našem Gradu, uložena je u nabavu aplikacije "Play attention" namijenjene učenicima s ADHDom. Trinaestero učitelja završilo je obuku za njeno korištenje, no, na žalost, još nismo uspjeli ishoditi tko bi financirao osobu za rad s aplikacijom. U pregovorima smo s Gradom.

**PODACI O UČENICIMA, RAZREDNIM ODJELIMA I
 ORGANIZACIJI NASTAVE**

Školu je prošle godine pohađalo 188 učenika raspoređenih u 13 razrednih odjela- od toga 145 u matičnoj školi u Starom Gradu ( 9 razrednih odjela+ jedan posebni razredni odjel s 4 učenika), 21 u PŠ Vrbanj (dva razredna odjela-dvije dvokombinacije) i 7 u PŠ Dol (jedan razredni odjel-trokombinacija).

Prijevoz učenika putnika do škole i obrnuto obavljao se javnim prijevozom. U dolasku i povratku nije bilo duljih čekanja. Prijevoz je obavljao "Čazmatrans – otok Hvar" Stari Grad.

Učenika putnika bilo je 18. Jednom tjedno, na nastavu glazbene kulture i njemačkog jezika putovalo je 5 učenika iz PŠ Vrbanj.

Iz Rudine su putovala 2 učenika te 2 iz Selaca, što spada u kategoriju vlastitog *prijevoza.*

Za jednog učenika iz Hvara i jednog učenika iz Jelse, koji pohađaju posebni razredni odjel, po čl. 8. bio je organiziran poseban prijevoz, a prijevoznik je izabran temeljem Pravilnika o bagatelnoj nabavi.

Nastava je bila organizirana u jednoj, jutarnjoj smjeni. Početak nastave bio je u 8 sati, završavao prema dnevnom rasporedu sati, a najkasnije u 14 sati za izbornu i dodatnu nastavu.

U školi je bilo zaposleno sedam (7) učitelja razredne nastave s punim radnim vremenom i četrnaestero (14) učitelja predmetne nastave od kojih sedmero (7) s nepunim radnim vremenom te jedan (1) učitelj rehabilitator u posebnom razrednom odjelu po čl.8. s punim radnim vremenom. Zaposlena su bila dva (2) stručna suradnika: jedan (1) pedagog s punim radnim vremenom i jedan (1) knjižničar s nepunim radnim vremenom.

**Sva radna mjesta u školi bila su stručno zastupljena osim nastave fizike.**

**Popodnevno je vrijeme bilo je predviđeno za izvođenje izvannastavnih aktivnosti.**

**KULTURNA I JAVNA DJELATNOST ŠKOLE**

Ove godine bavili smo se mnogim kulturnim i javnim aktivnostima. Realizaciju svih ovih programa ostvarili su učenici sa svojim razrednicima (u razrednoj i predmetnoj nastavi), učenici u suradnji s raznim udrugama, a za neke su se sami pripremali u vidu prezentacija.

Od naša 3 projekta koja smo nastavljali od pretprošle godine realizirana su dva::

- Ponovo smo se družili s članovima udruge Palagruža u Komiži i djecom iz Komiže. Radionice su bile usmjerene na izradu kareta na balinjere.
- Projekt „Ager u krvi“, prošle je godine bio reduciran na sadnju rajčica i mini festival salate u parku Vrba zadnjeg dana škole.
-Projekt "Prijateljstvom protiv različitosti" na žalost, nismo uspjeli ostvariti.

-Dodatni projekt ove godine bio je "Dan zdravlja" organiziran u tjednu Svjetskog dana zdravlja i to kroz 14 radionica, a posvećen im je cijeli nastavni dan, kao i radionice udruge izviđača Posejdon na temu debate i rješavanja konfliktnih situacija

Ovo su aktivnosti kojima smo se bavili tijekom cijele godine, bilo na nivou pojedinačnih razreda, bilo na nivou škole, a **mogu se popratiti na mrežnim stranicama škole**. Bila su to sljedeća obilježavanja:
Svjetski dan zaštite životinja, Prvog dana jeseni, Dana kruha, Dana kravate, Dana Sjećanja na žrtvu Vukovara, Međunarodnog dana tolerancije, sv. Nikole, Svjetskog dana smijeha, Noći muzeja, Valentinova, Maškara, Dana žena, Dana ružičastih majica, Međunarodnog dana sreće, Svjetskog dana pripovijedanja, Svjetskog dana sindroma Down, Svjetskog dana autizma, Dana narcisa, Dana zdravlja, Dana planeta Zemlje, Međunarodnog dana obitelji, Svjetskog dana sporta, Dana Europe.

Izložba „Tragom Petra Hektorovića“ završila je svoje putovanje Hrvatskom zadnjom postavom u Korčuli
Pridružili smo se i vatrogascima na radionici izrade karetih na balinjere.
Surađivali smo s Udrugom diplomata i novinara.

-Počeli smo se sve češće družiti i sa štićenicima Doma za starije osobe s kojima smo realizirali niz akcija izrade ukrasa i prikupljanja pomoći za razne udruge, a pred Božić smo se družili uz pjesme našeg zbora i recitacije.

Uz to smo održali i Božićne predstave u Starom Gradu i Vrbanju te bezbroj aktivnosti humanitarnog
( Dani narcisa) i zabavnog karaktera vezane za adventska događanja.

Gore navedene aktivnosti sprovedene su (većina njih) u suradnji s učiteljicama razredne nastave ili predmetnim nastavnicima. Obilježavanje ovih datuma popraćeno je razgovorima, predavanjima i izradom prigodnih poklona. Za više razrede organizirane su radionice i predavanja na aktualne teme, ili su sami učenici organizirali svoje prezentacije na zadanu temu.

**ZDRAVSTVENA-SOCIJALNA I EKOLOŠKA ZAŠTITA UČENIKA**

 I prošle školske godine pratio nas je nadležni liječnik školske medicine, **dr. med. Igor Papić.**

Na žalost, kako je on u Splitu, posjećivao nas je samo tijekom obaveznih posjeta u svrhu cijepljenja učenika.

Ove su godine učenici šestog razreda dobili svoje „zubne putovnice.“

Neovisno od toga, Program zdravstvene zaštite koji je odobren od strane Ministarstva znanosti, obrazovanja i športa realiziran je od strane učiteljica razredne nastave i razrednika predmetne nastave kroz četiri modula, sa ukupno 12 sati po razredu. U realizaciji su učestvovale i medicinske i patronažna sestra te predstavnici MUPa.

Zdravstveni odgoj provodio se od 1. do 8 razreda u nastavnim predmetima: priroda i društvo, priroda, biologija, tjelesna i zdravstvena kultura i na satovima razredne zajednice kroz četiri modula: „Živjeti zdravo“, „Prevencija ovisnosti“, „Prevencija nasilničkog ponašanja“ i „Spolna/rodna ravnopravnost odgovorno spolno ponašanje." Razrednici su koristili priručnike koje je izdalo Ministarstvo.

Dio tema, interdisciplinarno, objedinili smo u mjesecu travnju u projektu "Dan zdravlja" na nivou škole i kroz 14 radionica u ponudi.

Izvedbeni plan i program GRAĐANSKOG ODGOJA naše škole bio je sastavni dio prošlogodišnjeg plana rada škole.

ŠKOLSKI PREVENTIVNI PROGRAM provodio se kroz:

**Primarnu prevenciju** i obuhvaćao je aktivnosti koje su usmjerene na sve učenike škole kroz rad u okviru određenih metodskih jedinica u nastavnom procesu, na satovima razrednog odjela, kroz rad izvannastavnih aktivnosti i izvanškolske aktivnosti.

**Sekundarnu prevenciju** koja je obuhvaćala aktivnosti usmjerene na učenike koji spadaju u skupinu djece rizičnog ponašanja-ona nije sprovođena jer za njom nije bilo potrebe.

**STRUČNO USAVRŠAVANJE**

Svi učitelji pohađali su tijekom cijele godine seminare u organizaciji AZOOa te Županijskih stručnih aktiva, a u skladu s mogućnostima škole. Prošle godine je prisustvovanje seminarima "pojačano" budući da se cijeli kolektiv pripremao za implementiranje Škole za život. Svi su djelatnici obavili svoja usavršavanja, a ukupno smo prema zadnjoj evidenciji pohodili 69 takvih skupova.

**RAD STRUČNIH AKTIVA U ŠKOLI**

Budući da zbog uvjeta rada u našoj školi djeluje samo Aktiv učitelja razredne nastave, od praćenja njihovog rada može se izvijestiti da su se sastajali kako na otočkom (četiri puta) tako i na županijskom nivou. Ove ćemo godine pokušati formirati aktiv srodnih predmeta na nivou škole.

**RAD UPRAVNIH I STRUČNIH TIJELA, STRUČNIH SURADNIKA I RAVNATELJA ŠKOLE**

#### Rad školskog odbora

Školski odbor sastajao se tijekom cijele godine ovisno o potrebi. U ovoj šk. godini sastao se 14 puta, od toga 5 puta komunicirali smo elektronskim putem.

####  Rad vijeća roditelja

28. 09. Održana je konstituirajuća sjednica Vijeća roditelja i Vijeće je konstituirano u sljedećem sastavu:
Diana Lupi (1 razred), Petra Bogdanić (2. Razred), Dinka Krunić (3. Razred), Žaneta Roić (4. Razred), Ina Božiković i Martina Jerković (5a.i 5b Razred), Nives Mišura (6. Razred), Dario Bogdan (7. Razred), Berta Carić (8. razred), PŠ Dol, Petra Moškatelo, PŠ Vrbanj Marina Matković I Marija Pavičić Donkić te iz PRO Anita Franetović.

Za predsjednika VR izabran je gospodin Dario Bogdan.

Vijeće roditelja sastalo se samo početkom godine.

Vijeće se nije sastajalo tijekom školske godine jer za to nije bilo potrebe, no usko smo i često surađivali u svim aktivnostima, izvannastavnim, izvanškolskim ili izvanučioničkim.

#### Rad učiteljskog vijeća

Ove godine održano je 14 sjednica Učiteljskog vijeća. Puno se raspravljalo o Školi za život, a rješavale su se nedoumice i nepoznanice oko početka korištenja e dnevnika. Te teme bile su sastavni dio svake sjednice. Ostale teme bile su "trenutno aktualne" ili pak one "ustaljene" vezane za organizaciju rada škole, problematiku vezanu bilo za učenike ili rad škole. Zadnja sjednica UV održana je 28. 08. 2019.

**Rad razrednih vijeća**

Sjednice Razrednih vijeća održane su u rujnu, prosincu, travnju te dvije u lipnju. Peti razredi imali su u rujnu jednu sjednicu više prilikom upoznavanja učitelja predmetne nastave s novom generacijom učenika. Na sjednicama RV se, kao i obično raspravljalo o svakom razredu ponaosob, svakom učeniku, po potrebi ponaosob, njihovim specifičnostima te tekućim problemima.

####  Rad razrednika

Rad razrednika odvijao se po planu rada razrednika, uz održane 4 sjednice razrednih vijeća. Realizirani su svi planovi kao i izleti. Zaključene su ocjene, upisi u matičnu knjigu i e maticu obavljeni, izvršena kontrola razrednih knjiga i imenika, nakon čega su imenici isprintani i složeni u registar

####  Rad stručnih suradnika

Naša pedagoginja Pavla Jurić, odnosno Anita Tudor koja ju mijenja zbog bolovanja od mjeseca svibnja redovito je radila na planiranju i programiranju rada, na poslovima upisa i formiranja odjela, profesionalnoj orijentaciji, identifikaciji, opservaciji i tretmanu učenika s teškoćama u razvoju. U ovo spadaju i administrativni poslovi vezani za navedene djelatnosti. Provodila je savjetodavni individualni i grupni rad s učenicima, učiteljima i roditeljima. Sudjelovala je u kulturnoj i javnoj djelatnosti škole (priredbe, izložbe), surađivala je s drugim ustanovama i organizacijama (Centar za socijalnu skrb, Crveni križ, zdravstvene ustanove, srednje škole, Zavod za zapošljavanje, itd.). Neka od predavanja učenicima: “Tko sam ja(IIIr), “Prevencija-Alkohol-anketa” (VII razred), “kako reagirati u određenim situacijama” ( I razred), “Nasilje na internetu” (VI razred”,” Prevencija-Razmisli-treba znati stati” (VIII razred), “Nauči učiti” (V razred). Od svibnja 2018. - do povratka pedagoginje s bolovanja . pridružila nam se pedagoginja Anita Tudor koja je bez problema preuzela sve zadatke koje su u opisu njenog posla.

Knjižnična djelatnost školske knjižnice i njena voditeljica Tea Beritić omogućava pristupa knjižnoj građi i informacijama za korisnike prema njihovim potrebama i zahtjevima. U ovoj školskoj godini Ministarstvo znanosti, obrazovanja i sporta je doznačilo sredstva za nabavku lektire i stručne literature iz kojih je sredstava nabavljeno 40 lektirnih naslova**.**

#### Rad tajništva i administrativno tehničke službe

Naša tajnica, Dragana Lazaneo obavljala je sljedeće poslove:

Pratila propise vezane za djelatnost škole, pružala upravno-pravne savjete zaposlenicima, vodila zapisnike sjednica Školskog odbora, vršila prijave potreba za novim zaposlenicima, poslove oko zapošljavanja novih zaposlenika i prestanka radnih odnosa, vodila personalne dosjee, surađivala s prosvjetnim nadzorima i prosvjetnom inspekcijom, izdavala potvrde i uvjerenja učenicima i djelatnicima.

Naša računovotkinja magda Petrić vodila je knjigovodstvene poslove, pripremala materijale za sjednice, izrađivala periodične obračune i plaće, statističke izvještaje, isplaćivala putne troškove i troškove prijevoza.

####  Rad ravnatelja škole

Tijekom prošle školske godine ravnateljica Jasminka Pakušić.uz pomoć pedagoga, tajnice i ostalih djelatnika, a uz stalna prisustvovanja savjetovanjima za ravnatelje radila je na sljedećem:

Izradi prijedloga Godišnjeg plana i programa škole i Školskog kurikuluma/ na izradi tjednih i godišnjih zaduženja djelatnika škole, usaglašavanju programa rada među učiteljima, na tehničkim pripremama kako za početak, tako i za kraj školske godine, posjećivala satove nastave u cilju uvida u kvalitetu nastavnog procesa svakog učitelja, organizirala sjednice UV, RV , pripremala materijale za Školski odbor i Vijeće roditelja, surađivala sa stručno pedagoškom službom, s inspekcijskom službom, surađivala s organizacijama i institucijama koje su nam pomagale u realizaciji naših programa, surađivala s drugim školama, organizacijama i udrugama, pratila vođenje školske dokumentacije, uz pomoć pedagoginje i tajnice izrađivala različite analize i tabele za potrebe Ministarstva znanosti i obrazovanja i Državne uprave, te izradila izvješće o realizaciji Godišnjeg plana i programa OŠ Petra Hektorovića Stari Grad.

# REALIZACIJA NASTAVNOG PLANA I PROGRAMA – ANALIZA ODGOJNO-OBRAZOVNIH POSTIGNUĆA

#### Planiranje i programiranje

Kraj kolovoza i početak rujna vrijeme je planiranja. Na učiteljskom vijeću utvrđivali su se zaduženja i nositelji, komponente i rokovi planiranja, te novosti sa seminara i iz novih propisa. Podaci su se unosili u pedagošku dokumentaciju u što kraćem roku nakon upisa učenika i prve sjednice učiteljskog vijeća.

####  Realizacija nastavnog plana i programa

Nastavni plan i program realiziran je u 176 nastavnih dana u punom fondu sati svih predmeta, odnosno s dopuštenim odstupanjima od planiranog broja sati.

####  Rad i postignuća u redovnoj i izbornoj nastavi

Vjeronauk je izborni predmet kojeg pohađaju svi učenici, informatika je drugi izborni predmet kojeg ne pohađa nekolicina učenika. Treći izborni predmet je njemački jezik koji pohađa većina učenika iz svakog razreda.

**\*Uspjeh i izostanci učenika u razrednoj i predmetnoj nastavi bili su sljedeći**:

|  |  |  |  |  |  |
| --- | --- | --- | --- | --- | --- |
| Razred | Broj učenika | Opravdano | Neopravdano | Ukupno |  |
| Broj | Po učeniku | Broj | Po učeniku | Broj | Po učeniku |  |
| 1 | 24 | 1041 | 43,38 | 0 | 0 | 1041 | 43,38 |  |
| 2 | 17 | 620 | 36,47 | 0 | 0 | 620 | 36,47 |  |
| 3 | 13 | 738 | 56,77 | 0 | 0 | 738 | 56,77 |  |
| 4 | 23 | 1218 | 52,96 | 0 | 0 | 1218 | 52,96 |  |
| 5 | 27 | 2009 | 74,41 | 0 | 0 | 2009 | 74,41 |  |
| 6 | 19 | 1358 | 71,47 | 2 | 0,11 | 1360 | 71,58 |  |
| 7 | 21 | 2604 | 124 | 2 | 0,1 | 2606 | 124,1 |  |
| 8 | 17 | 1641 | 96,53 | 1 | 0,06 | 1642 | 96,59 |  |
|  |  |  |  |  |  |  |  |  |
| Razred | Broj učenika | Pozitivno ocijenjeni učenici |
| Broj | % | 5 | 4 | 3 | 2 |
| 1 | 24 | 20 | 83,33 | 13 | 7 | 0 | 0 |
| 2 | 17 | 17 | 100 | 8 | 9 | 0 | 0 |
| 3 | 13 | 13 | 100 | 7 | 6 | 0 | 0 |
| 4 | 23 | 23 | 100 | 14 | 9 | 0 | 0 |
| 5 | 27 | 27 | 100 | 14 | 12 | 1 | 0 |
| 6 | 19 | 19 | 100 | 7 | 10 | 2 | 0 |
| 7 | 21 | 21 | 100 | 4 | 14 | 3 | 0 |
| 8 | 17 | 15 | 88,24 | 8 | 4 | 3 | 0 |
|  |  |  |  |  |  |  |  |

U PRO Dol 1 učenik prvog razreda bio je odličan, tri učenika drugog razreda-odličan, dva učenika trećeg razreda odlična, jedan vrlo dobar.

U PRO VRBANJ dva učenika drugog razreda bila su odlična, dva učenika četvrtog odlična-dva vrlo dobra/ prvi razred pet odličnih i jedan vrlo dobar; treći šest odličnih i dva vrlo dobra.

\*gore navedeni tablični podaci odnose se na matičnu školu. Što se tiče područnih škola unesene su informacije o općem uspjehu, ne i broju izotanaka

Na *dopunski nastavni rad* ove je godine bilo upućeno šestero učenika, svi iz matične škole: troje iz predmeta engleski jezik i troje iz predmeta matematika. Dopunski rad odvijao se po rasporedu i dogovorno prema rasporedu oglašenom na panou u zbornici i stranici škole. Za engleski jezik bila je predviđena je satnica od 10 sati nastave, a za matematiku 20. Svi učenici uspješno su završili razred. Dvoje u drugom popravnom roku.

Svi učenici imali su uzorno vladanje.

Razrednici su izdali pohvalnice sljedećem broju učenika (formulacija: za odličan uspjeh i uzorno vladanje ili postignuća u učenju i vladanju) : 1 razred-6 pohvalnica/ 2 razred - 4/ 3 razred - 3/ 4 razred - 2/ 5a razred -6/ 5b razred - 8/ 6 razred - 6/ 7 razred - 4/ 8 razred -8 + 2 pohvalnice za sportska ostvarenja; šestero učenika osmog razreda (6) koji su ostvarili odličan uspjeh u svim razredima od početka školovanja dobili su na poklon knjige.

 **RAD I POSTIGNUĆA U DODATNOM RADU I RAD S DAROVITIM UČENICIMA**

Dodatna nastava izvodila se iz matematike u razrednoj i predmetnoj nastavi i hrvatskog jezika u razrednoj i predmetnoj nastavi. Učenici su sudjelovali na natjecanjima iz matematike, kemije, biologije, engleskog jezika, Lidrana i vjeronauka.

**POSTIGNUĆA NA NATJECANJIMA I SMOTRAMA**

####  Državna natjecanja i smotre

Naš tim djevojčica otišao je ove godine na državno natjecanje u footsalu.

####  Regionalna natjecanja

Ove godine nismo imali predstavnika učenika koji se natjecao na regionalnim natjecanjima.

####  Županijska natjecanja

Nakon osvojenog 1. mjesta na otočkom nivou plasirali smo se na županijsko natjecanje Prve pomoći u Makarskoj gdje smo u konkurenciji 14 timova osvojili osmo mjesto. Također smo imali predstavnika na županijskom natjecanju iz fizike (Marita Stančić) i njemačkog jezika (Mirjam Golubičić)

Naša footsal momčad, djevojčice, osvojila je drugo mjesto na županijskom natjecanju.

Osvojili smo i 1. Mjesto na manifestaciji “Ča more judi."(Domagoj Franetović)

#### Gradska natjecanja

Na gradskom nivou nismo imali organiziranih natjecanja- što je i razumljivo, obzirom da smo jedina škola u mjestu. Međutim, na međugradskom -školskom otočkom prvenstvu u malom nogometu naši su dječaci osvojili drugo mjesto. Natjecali su se učenici OŠ Hvar, OŠ Jelsa i naša škola. Na međugradskom školskom-otočkom natjecanju timova Prve pomoći naše su djevojčice osvojile prvo mjesto i plasirale se na županijsko natjecanje u Makarskoj.

####  DOPUNSKA NASTAVA I PODACI O RADU S UČENICIMA S TEŠKOĆAMA U RAZVOJU

Dopunska nastava bila je organizirana iz matematike u razrednoj i predmetnoj nastavi, hrvatskog jezika u razrednoj i predmetnoj nastavi te engleskog jezika u predmetnoj nastavi.

U našem posebnom odjelu djece s teškoćama u razvoju bilo je 4 učenika s jednom učiteljicom i jednom pomoćnicom u nastavi, a jedna učenica imala je svoju pomoćnicu u nastavi i redovno je pohađala 5. razred.

Rad s učenicima odvijao se po planu, djeca su učestvovala u svim aktivnostima kao i učenici razredne nastave, a jednom tjedno su odlazila i u Vrbanj na radionice keramike koje je velikodušno ponudio gospodin Frane Abramović.

U našoj školi trinaestero učenika pohađalo je nastavu po individualiziranom ili prilagođenom programu.

#### REALIZACIJA PLANA IZVANUČIONIČKE NASTAVE

Svi aspekti izvanučioničke nastave realizirani su u potpunosti. Imali smo jako puno aktivnosti. Sva su ona nabrojena u odjeljku "Javna i kulturna djelatnost škole", a gotovo sve se mogu pratiti na stranicama škole.

#### RAD I POSTIGNUĆA UIZVANNASTAVNIM I IZVANŠKOLSKIM AKTIVNOSTIMA

Prošle su učenici učestvovali u brojnim izvannastavnim aktivnostima: zbor i instrumentalna grupa,plesna skupina, mali čakavci, recitatorska grupa, prva pomoć, mladi matematičari, dramska grupa, likovna grupa, prometna kultura, nogomet i odbojka. Od ove godine tu su i mladi vatrogasci i izviđačka grupa Buškori, podružnica izviđača Posejdon iz Splita. Nastupali smo na brojnim gradskim događanjima (Božićna predstava, zadnji dan škole, primanje prvašića), natjecali se (Lidrano, prometna kultura, Klokan bez granica, Olimpijada tablice množenja, likovni natječaji, fotografski natječaji…) Od izvanškolskih aktivnosti najveći broj učenika pohađao je treninge i satove plivanja, rukometa, nogometa, judo-a, i glazbenu školu.

# PRIJEDLOG MJERA ZA POBOLJŠANJE UVJETA RADA I MJERE ZA UNAPREĐIVANJE ODGOJNO OBRAZOVNOG RADA

Ove smo godine temeljem odobrenja Ministarstva, a sukladno čl.4. stavku 3. Pravilnika o osnovnoškolskom i srednjoškolskom obrazovanju učenika s teškoćama u razvoju (NN 24/15) dobili još jednom dva peta razreda.
Obzirom da se na pete razrede impliciraju promjene vezane za kurikularnu reformu, ovo je izuzetno povoljno rješenje, kako za učenike tako i za učitelje.

Oni će pak tijekom cijele godine pohađati seminare, sudjelovati u obrazovanju putem Loomena i prisustvovati savjetničkim posjetima u sklopu projekta Podrške cjelovitoj kurikularnoj reformi.

Potpuna informatizacija i prijelaz na Carnet mrežu, kao i opremanje učenika, učitelja i učionica pametnim pločama očekuje se tijekom polugodišta, ili do kraja ove nastavne godine.

U Starom Gradu, 27. 09. 2018. Godine Ravnateljica

 Jasminka Pakušić